**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

*Кмет на Община Русе*

**ОТНОСНО:** Приемане на преходна разпоредба към Наредбата за изменение и допълнение Наредба №6 за условията и реда за установяване на жилищни нужди, настаняване под наем и разпореждане с жилища - общинска собственост, приета с Решение № 454 по Протокол №15/17.12.2024 г.

**УВАЖАЕМИ ОБЩИНСКИ СЪВЕТНИЦИ,**

**I. Причини, които налагат приемането на промените:**

На предходното си заседание Общински съвет Русе прие Наредба за изменение и допълнение на Наредба №6 за условията и реда за установяване на жилищни нужди, настаняване под наем и разпореждане с жилища - общинска собственост. С наредбата се прие нова ал. 4 към чл. 27 със следния текст: „След 10-годишен срок на ползване на общинско жилище от . семейството/домакинството, наемателите заплащат месечните цени по ал.2 и ал.3, умножени с коефициент 1,5, който се увеличава с числото 0,1 всяка следваща година.”. Текстът на разпоредбата беше изменен по време на обсъжданията по предложение на работната група. В приетата наредба липсва преходна разпоредба, която да урежда прилагането на нормата спрямо заварените наемни правоотношения с продължителност повече от 10 години.

Налице е необходимост от уреждане на действието на новата регламентация спрямо заварени факти и правоотношения по съображения за справедливост, т.е е необходимо изрично в преходна разпоредба към приетата наредба да бъде уредено действието на новата норма по отношение на заварените факти и правоотношения. Правните норми действат занапред, като обратно действие се допуска по изключение, а в случая прилагането на приетата норма спрямо заварените наемни правоотношения ще придаде на текста обратно действие, което освен че не е справедливо е и незаконосъобразно.

Затова предлагаме да се приеме преходна разпоредба към приетата наредба, която да регламентира приложението на чл. 27, ал. 4 спрямо заварените правоотношения.

С приемането на новата наредба се цели спазването на принципа на справедливост при приложението на новия механизъм за определяне на наемните цени.

Не се предвижда разходване на финансови и други средства за прилагането на новата разпоредба.

С прилагането на новата нормативна уредба се очаква да се регламентира действието на разпоредбата на чл. 27, ал. 4 спрямо заварените наемни правоотношения.

Проектът на наредбата не противоречи и на правото на Европейския съюз. Този проект е в съответствие със Закона за общинската собственост и не противоречи и на други нормативни актове от по-висша степен, приети от законодателната и изпълнителната власт в Република България.

Във връзка с изискването за провеждане на обществени консултации и публикуване на Проекта за приемане на нормативен акт с цел информиране на населението и прозрачност в действията на институциите по чл. 26, ал. 2 и ал. 3 от Закона за нормативните актове, в 14-дневен срок от публикуване на настоящото на интернет страницата на общината и/или общинския съвет, се приемат предложения и становища относно така изготвения проект за приемане на преходна разпоредба към Наредбата за изменение и допълнение на Наредба №6 за условията и реда за установяване на жилищни нужди, настаняване под наем и продажба на жилища - общинска собственост

Във връзка с гореизложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействията му с общинска администрация, предлагам на Общински съвет – Русе да вземе следното

**Р Е Ш Е Н И Е:**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация (ЗМСМА), чл. 45а, ал.1 от Закона за общинската собственост и чл. 79 от Административнопроцесуалния кодекс, Общински съвет – Русе,

**Р Е Ш И:**

Приема §18 в ПЗР към Наредбата за изменение и допълнение Наредба №6 за условията и реда за установяване на жилищни нужди, настаняване под наем и разпореждане с жилища - общинска собственост, приета с приета с Решение № 454 по Протокол №15/17.12.2024 г. както следва:

§18. Считано от 01.01.2025 г. за наемните правоотношения с продължителност повече от 10 години, наемните цени по чл. 27, ал. 4 се умножават с коефициент за 10-годишен договор, без да се начислява увеличение за целия срок на ползване на общинско жилище.

**Вносител,**

**ПЕНЧО МИЛКОВ**

*Кмет на Община Русе*